בס"ד
והוי דן את כל האדם לכף זכות
משנה ו
יהושע בן פרחיה ונתאי הארבלי קבלו מהם. יהושע בן פרחיה אומר, עשה לך רב וקנה לך חבר והוי דן את כל האדם לכף זכות.
מה נקרא לדון לכף זכות
בעניין המידה שצריך לדון לכף זכות, עלינו להתבונן מתי ובאיזה אופן צריך לדון לכף זכות, וכיצד עושים זאת כראוי.
כאשר נעיין בדברי רש"י בביאור המשנה, נבין עד היכן מגיעה החובה לדון לכף זכות, שכך הוא כותב, 'על כל שתשמע עליו אמור שנתכוון לטובה, עד שתדע בבירור שאינו כן, שאם אתה תדין כן ידונו אותך מן השמים לזכות, כמו שמפורש בפרק מפנין'. מבואר בדבריו, שכאשר אתה רואה אדם עושה מעשה הנראה מעשה רע או שאסור לעשותו, ובאפשרותך לומר שהיה זה מעשה טוב או שכוונתו הייתה לטובה, כל עוד שלא נודע לך בבירור שאכן היה זה מעשה רע כפי שראו עיניך הרי שאתה צריך תמיד לחשוב עליו ולומר כי מן הסתם כוונתו הייתה לטובה[footnoteRef:1]. זה נקרא לדון לכף זכות. ורש"י מוסיף, שאם תנהג בדרך הזו, תזכה שמן השמים גם אותך ידונו לזכות, וכפי שנרחיב בזה להלן. [1:  ואתה צריך לדמות בדעתך כאילו מונח לפניך מאזניים, כאשר כף אחת היא של זכות והשניה של חובה, ואתה מכריע לכף של זכות. זו הכוונה לדון לכף זכות.] 

במחשבה בלבד
ובדרך משל, אם אתה רואה בשבת אדם משוחח בטלפון, אתה מיד חושב לעצמיך 'איזה רשע! הוא מחלל שבת בפרהסיא'! אבל אתה יכול לעצור רגע ולחשוב 'אולי יש כאן איזה חולה בסכנת חיים והוא מזעיק עזרה'? הכלל שצריך להנחות אותך הוא: כל עוד שלא ידוע לך בבירור שהוא עשה מעשה אסור ויש לך אפשרות לומר שזה מעשה טוב, מחובתך לדון אותו לכף זכות.
ובכדי לקיים את המצוה הזו אין צורך לדבר או לעשות מעשה כל שהוא, אלא במחשבה בלבד[footnoteRef:2] מקיימים אותה, דהיינו לחשוב על חברך שהוא צדיק והמעשה שעשה היה מעשה טוב.[footnoteRef:3] [2:  כך מתבאר מלשון הרמב"ם בפירושו למשנה כאן, וכך פשטות לשון שאר הראשונים.]  [3:  ובספר יסוד ושורש העבודה (שער א פרק ז) כתב, שמצוה זו ומצות ואהבת לרעך כמוך ניתן לקיים בכל מקום ובכל עת (ואפילו בבית המרחץ) במחשבה בלבד.] 

מקור המצוה בתורה
את החובה לדון לכף זכות למדו חז"ל במסכת שבועות (ל.) מהפסוק 'בצדק תשפוט עמיתך' (ויקרא יט, טו), כלומר, הם למדו את משמעות המילה 'בצדק' מלשון להצדיק[footnoteRef:4], שצריך לחשוב כיצד ניתן להצדיק את חברך ולנסות למצוא אפשרות של צדק במעשיו כדי לדון אותו לכף זכות. ורבנו יונה בספרו שערי תשובה (שער ג אות ריח) כתב שלדון לכף זכות זו מצות עשה מן התורה[footnoteRef:5].  [4:  כך מתבאר מדברי המלבי"ם על פסוק זה.]  [5:  ומנו אותה הראשונים במניין המצוות.] 

ובפירוש מגן אבות לרשב"ץ כאן כתב שזה כלול גם במצות 'ואהבת לרעך כמוך' (ויקרא יט, יח), שהרי כל אחד היה רוצה שידונו אותו לכף זכות ולא לחובה חלילה, אם כן גם את חברך תדון תמיד לכף זכות.
